Koroonapandeemia kronoloogia Eestis 2022. aastal
See artikkel räägib koroonapandeemia kulgemisest Eestis 2022. aastal. Aasta alguse seisuga oli haiglaravil 223 koroonaviirusega nakatunud patsienti, kellest 152 vajas haiglaravi raskeloomulise haigestumise tõttu. Aasta kahe esimese kuu jooksul tuvastati 256 960 uut nakatunut, mis moodustas ligi 51,5% kõigist pandeemia käigus tuvastatud nakatunutest. Taas kasvas haiglaravi vajavate inimeste hulk. Kevadeks olid valdaval osal inimestest tekkinud koroonaviiruse antikehad ning nakatanute hulk langes. 3. aprillist kaotati maskikandmise kohustus ning mai algusest lõpetas Terviseamet igapäevase COVID-19 statistika avaldamise. 1. juunil lõpetati tervishoiualane hädaolukord ning püsima jäi hädaolukorra oht. Eestis suri koroona tõttu sel aastal 902 inimest, mida oli varasemast aastast ligi poole vähem. Krista Fischeri analüüsi järgi päästis vaktsineerimine üle 50-aastaste inimeste seas 2022. aastal kuni 1400 inimese elu.